A BIZOTTSÁG 1585/2006/EK RENDELETE
(2006. október 24.)
a 318/2006/EK tanácsi rendelet III. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukorágazat piacának közös szervezéséről szóló, 2006. február 20-i 318/2006/EK tanácsi rendeletre (1) és különösen annak 10. cikke (1) bekezdésére,
mivel:
(1)
A 318/2006/EK rendelet III. melléklete meghatározza a cukor, az izoglükóz és az inulinszirup termelésére vonatkozó nemzeti és regionális kvótákat. A szóban forgó kvótákat legkésőbb 2006. szeptember 30-ig ki kell igazítani a 2006/2007-es gazdasági év tekintetében.
(2)
A kiigazítások szükségessége többek között a 318/2006/EK rendelet 8. és 9. cikkének alkalmazásából következik; ezek a cikkek kiegészítő cukorkvóták, valamint kiegészítő és pótlólagos izoglükózkvóták kiosztásáról rendelkeznek. A kiigazítások megállapításánál figyelembe kell venni a cukor belső piaca és a kvótarendszer irányítása tekintetében a 318/2006/EK tanácsi rendelet alkalmazásának részletes szabályairól szóló, 2006. június 29-i 952/2006/EK bizottsági rendelet (2) 12. cikkében előírt tagállami tájékoztatásokat, amelyek különösen a tájékoztatás időpontjában már kiosztott kiegészítő és pótlólagos kvótákra vonatkoznak.
(3)
A 318/2006/EK rendelet III. mellékletében szereplő kvóták kiigazítása következik ezenkívül a Közösségen belül a cukoripar szerkezetátalakítására szolgáló ideiglenes rendszer megállapításáról és a közös agrárpolitika finanszírozásáról szóló 1290/2005/EK rendelet módosításáról szóló, 2006. február 20-i 320/2006/EK tanácsi rendelet (3) 3. cikkének alkalmazásából is; az említett cikk értelmében azok a vállalkozások, amelyek lemondanak a számukra kiosztott kvótákról, szerkezetátalakítási támogatásban részesülnek. Figyelembe kell tehát venni a szerkezetátalakítási támogatásra a 2006/2007-es gazdasági évben a becslések szerint rendelkezésre álló pénzügyi forrásokról szóló, 2006. szeptember 29-i bizottsági közleményben (4) (2006/C 234/04) foglaltaknak megfelelően lemondott kvótamennyiséget.
(4)
A 318/2006/EK rendelet III. mellékletében megállapított kvóták kiigazítása nem sérti a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendelet (5) 10f. fejezetében és a 320/2006/EK rendelet 7. cikkében előírt támogatások nyújtására vonatkozó feltételeket.
(5)
Következésképpen a 318/2006/EK rendelet III. mellékletét módosítani kell.
(6)
Az e rendeletben előírt intézkedések összhangban vannak a Cukorpiaci Irányítóbizottság véleményével,
ELFOGADTA EZT A RENDELETET:
1. cikk
A 318/2006/EK rendelet III. melléklete helyébe e rendelet mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. október 24-én.